 Na CHARLES WASONGA MUUNGANO tawala wa Kenya Kwanza mnamo Jumatano, Juni 14, 2023, ulionyesha makali yake Bungeni kwa kuwezesha Mswada wa Fedha, 2023 kupita awamu ya pili licha ya pingamizi kali kutoka kwa mrengo wa Azimio la Umoja-One Kenya. Baada ya mjadala uliodumu hadi saa moja za usiku, mswada huo ulipigiwa kura za NDIO na jumla ya wabunge 176, wengi wao wakiwa wa Kenya Kwanza. Nao wabunge 81 wa Azimio walipiga kura ya LA kuupinga mswada huo unaopendekeza kuongezwa kwa aina mbalimbali za ushuru. Jumla ya wabunge 257 kati ya 349 walishiriki katika shughuli hiyo ya upigaji wa kura iliyoendeshwa kwa njia ya wazi chini ya usimamizi wa Spika wa Bunge la Kitaifa Moses Wetang’ula. “Baada ya kukamilika kwa shughuli za upigaji kura, upande wa NDIO umepata kura 176 huku upande wa LA ukipata kura 81. Kati ya wabunge 257 walioshiriki shughuli hii, hakuna mbunge aliyesusia. Kwa hivyo, natangaza rasmi kwamba upande wa NDIO umeshinda,” Bw Wetang’ula akatangaza. Mapema, mwenyekiti wa Kamati ya Bunge kuhusu Fedha alikuwa amewasilisha rasmi mswada huo kwa mjadala rasmi pamoja na ripoti yake pamoja na mabadiliko ambayo kamati hiyo ilipendekeza yafanywe. Idadi kubwa ya wabunge wa Azimio, wakiongozwa na Kiongozi wa Wachache Bungeni Opiyo Wandayi, waliupinga mswada huo wakisema utawabebesha Wakenya mzigo wa gharama ya maisha. Miongoni mwa mapendekezo ambayo wabunge wa upinzani walipinga ni ada ya nyumba ya asilimia 3 ya mishahara ya wafanyakazi hata baada ya Kamati ya Fedha kupendekeza ada hiyo ipunguzwe hadi asimilia 1.5. Wabunge wa Azimio pia walipinga ushuru wa ziada ya thamani wa kima cha asilimia 16 inayopendekezwa na mswada huo kutoka kiwango cha sasa cha asilimia 8. Lakini wabunge wa Kenya Kwanza waliuunga mkono sambasamba na agizo la Rais William Ruto wakisema utasaidia serikali kupata fedha za kufadhili bajeti ya kima cha Sh3.6 trilioni. Kamati ya Fedha inayoongozwa na Mbunge wa Molo Kuria Kimani pia imependekeza kupunguzwa kwa ushuru wa wafanyabiashara kwa njia ya dijitali kutoka asilimia 15 hadi asilimia 5. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  